בס"ד

**נושא ב' – מועדים**

**מבוא**

תאריכי המועדים רשומים בתורה, אבל תלויים בקידוש החודש שתלוי בהכרעת הסנהדרין. בכך שעם ישראל קובע האם יהיו בחודש 29 או שלושים יום הוא קובע מתי יתחיל החודש הבא וכך בעצם קובע מתי יחולו החגים. הדבר רמוז בפסוק 'אלה מועדי ה' מקראי קודש אשר תקראו אותם'. המילא 'אותם' כתובה בתורה 'אתם', וכאילו כתוב שאתם, עם ישראל, קורא וקובע מתי יהיו החגים. החגים מהתורה החגים (זמנים שיש בהם קרבן חגיגה) בתורה הם פסח שבועות וסוכות. בנוסף לכך יש עוד ימים טובים מהתורה – ראש השנה ויום כיפור. חכמים הוסיפו למועדי ישראל את פורים וחנוכה.

**ראש השנה**

מצווה מהתורה לשמוע שופר בראש השנה. **ספר החינוך** מסביר ששמיעת השופר נועדה להעיר את האדם לשים לב שזהו יום דין ועליו להכין עצמו ולחזור בתשובה על חטאיו ביום זה. בנוסף לכך קול השופר עצמו הוא קול שבור המזכיר בכי ושבר המעורר את האדם לשבור את יצרו ולבכות על חטאיו.

**ראש השנה, פרק ד', משנה ז':**

(מתוך תפילות שחרית ומוסף בראש השנה) **העובר לפני התיבה** (שליח הציבור): **ביום טוב של ראש השנה - השני** (שליח ציבור בתפילת מוסף) **מתקיע** (משלבים את תקיעות השופר בתפילתו. הגמרא ו**הרמב"ם** מסבירים שלכתחילה מזדרזים לעשות מצוות וראוי היה לתקוע בשחרית, אבל בגלל שעם ישראל היה תחת שלטון הגויים שאסרו לתקוע בשופר והיו מעמידים שומרים בזמן תפילת שחרית, נדחו התקיעות לתפילת מוסף). **ובשעת ההלל** (בימים טובים אחרים שיש בהם הלל, אבל בראש השנה אין הלל כי הוא יום דין ותשובה) **- הראשון** (שליח הציבור של תפילת שחרית) **מקרא** (קורא לציבור ומשלב בתפילתו) **את ההלל** (כדי להקדים ולשבח את הקב"ה, שזריזים מקדימים למצוות):

**ראש השנה, פרק ד', משנה ח':**

**שופר של ראש השנה –** (למרות שמתאמצים להשיגו כדי לקיים את מצוות התקיעה יש דברים שאסור לעשות כי הם חילול החג): **אין מעבירין עליו את התחום** (לא יוצאים מחוץ לתחום כדי להביא שופר שנמצא במקום רחוק למרות שזה איסור דרבנן), **ואין מפקחין** (מורידים מ)**עליו את הגל** (אבנים שנפל עליו, מפני איסור טלטול דרבנן), **לא עולין באילן** (כדי להוריד ממנו שופר, מפני גזירה דרבנן שמא יתלוש ענפים בדרך) **ולא רוכבין על גבי בהמה** (כדי להביאו או כדי שאדם חולה שלא יכול ללכת יצליח להגיע לשמוע את התקיעות, מפני גזירה דרבנן שמא יתלוש ענף להכווין בעזרתו את הבהמה), **ולא שטין על פני המים** (להביאו או לשמוע את התקיעה, וזה איסור דרבנן שמא יתקן את כלי השיט), **ואין חותכין אותו** (לאפשר את התקיעה) **בין בדבר** (כלי) **שהוא משום שבות** (שאסור מדרבנן להשתמש בו לתיקון שופר) **ובין בדבר** (כלי) **שהוא משום לא תעשה** (שאיסור השימוש בו הוא מדאורייתא, כי הוא כלי עבודה מקצועי). **אבל אם רצה ליתן** (לשפוך) **לתוכו** (של השופר) **מים או יין** (ובכך לשפר את האפשרות לתקוע) **ייתן** (כי אין בזה שום איסור וזה לא נקרא שהוא מתקן את השופר). **אין מעכבין** (עוצרים) **את התנוקות** (ילדים מתחת לגיל בר מצווה) **מלתקוע** (בשופר כדי להתאמן בתקיעות), **אבל** (להיפך), **מתעסקין עמהן** (מדגימים ומסבירים להם) **עד שילמדו** (לתקוע). **והמתעסק** (מי שהיה עסוק בלימוד טכני איך לתקוע) **לא יצא** (ידי חובתו בתקיעות השופר, כי הוא לא היה עסוק במצווה), **והשומע מן המתעסק** (גם מי ששמע את תקיעת השופר ממישהו שלא תכנן לתקוע לשם מצווה אלא רק לשם אימון) לא יצא (ידי חובת תקיעת שופר):

בגמרא מוסבר שתקיעת שופר היא מצוות עשה, ואילו ההימנעות ממלאכה היא גם מצוות עשה וגם מצוות לא תעשה ולכן היא גוברת על תקיעת שופר. גם כשמדובר על איסור דרבנן חכמים הגדירו שהאיסורים שלהם יבטלו תקיעת שופר, כדי שלא יגיע הציבור לזלזל בתקנותיהם ולעבור על איסורי תורה.

**הרב אבידן** מתיר על סמך המשנה שלנו שגוי יעשה מלאכה שאסורה מדרבנן עבור מצוות שופר. מלאכות דרבנן מכונות 'שבות'. כשגוי עושה את המלאכה זה 'שבות דשבות', איסור דרבנן על גבי איסור דרבנן. הוא מזהיר לשים לב אם לא כרוכים בדבר עוד איסורים דרבנן. לדוגמא – גם אם גוי נוהג ברכב שמסיע את היהודי, יש בעיה של איסור תחומין שאותה היהודי עושה בעצמו.

**ראש השנה, פרק ד', משנה ט':**

**סדר תקיעות** (במהלך תפילת מוסף הוא) **שלש** (סדרות, אחת למלכויות, אחת לזכרונות ואחת לשופרות) **של שלש שלש** (שבכל סדרה שלושה קולות – תקיעה, תרועה ותקיעה). **שעור** (זמן) **תקיעה** (אורך כל התקיעות, שהן בסך הכל 6 תקיעות, הוא) **כשלש תרועות** (וכך יוצא שאורך כל תקיעה הוא חצי מהזמן שתוקעים תרועה. פירוש זה שנוי במחלוקת אך אין בחוברת אף הסבר ולכן ביארתי כפי חלק מפרשני המשנה והפוסקים). **שעור** (זמן) **תרועה** (הוא) **כשלש יבבות** (קולות קצרים). **תקע** (תקיעה) **בראשונה** (ואחריה תרועה ותקיעה שנייה), **ומשך בשנייה** (את התקיעה השנייה עשה ארוכה) **כשתיים** (מתוך מחשבה שהתקיעה השנייה של הסדרה הראשונה תחשב גם לתקיעה הראשונה של הסט השני, כי היא הייתה ארוכה, בכל זאת) **אין בידו אלא אחת** (התקיעה נחשבת רק לסיום הסדרה הראשונה והוא יצטרך לתקוע שוב לתחילת הסט השני. הסיבה היא שהאורך הכתוב במשנה הוא מינימאלי, אבל אין אורך מקסימאלי לתקיעה ולכן גם כשהיא ארוכה מאוד היא עדיין תקיעה אחת). **מי שברך** (את ברכות מוסף, מלכויות, זכרונות ושופרות, אבל לא היה לו שופר) **ואחר כך נתמנה לו** (מצא) **שופר - תוקע ומריע ותוקע** (בלי לחזור על הברכות), **שלש פעמים** (שלוש סדרות, אחת כנגד כל ברכה). **כשם ששליח צבור חייב** (גם בראש השנה לחזור על תפילת לחש ולהוציא את מי שלא יודע ידי חובה) **כך כל יחיד ויחיד חייב** (להתפלל בעצמו קודם אם הוא מכיר את התפילה). **רבן גמליאל אומר: שליח צבור מוציא את הרבים ידי חובתן** (בכל יום וגם בראש השנה, והסיבה שמתפללים תפילת יחיד אינה כדי שהיחידים יצאו ידי חובה, אלא כדי שיהיה לשליח הציבור זמן לחזור על התפילה חזרה 'גנראלית').

בגמרא מובא שרבי אבהו סידר שכל סדרת תקיעות תכלול תקיעה, שברים, תרועה ותקיעה. **ספר החינוך** מסביר שהתרועה שכתובה בתורה היא קול בכי, אבל בכל מקום ותרבות הבכי הוא אחר וכך במהלך השנים נוצרו דעות שונות האם תוקעים בין התקיעות שברים, תרועה או את שניהם. כדי שלא יתפצל עם ישראל תיקן רבי אבהו תקנה שכולם יעשו את כל הקולות וכך יהיו מאוחדים במנהגם.

**יום כיפור**

**יומא, פרק ח', משנה ד':**

התינוקות (ילדים שלא הגיעו לגיל חיוב מצוות) אין מענין אותן (תענית שלימה) ביום הכפורים, אבל (כשהם ממש קרובים לגיל חיוב מצוות) מחנכין אותם (לצום תענית שלימה) לפני שנה (שנה לפני החיוב אם מדובר בילד חולה וחלש) ולפני שנתיים (שנתיים לפני החיוב אם מדובר בילד בריא וחזק) בשביל שיהיו רגילין במצות (וכך יקיימו בקלות כשיגדלו:

**הרמב"ם** מוסיף שגם לפני הגיל שבו מחנכים לצום תענית שלימה מחנכים את הילד לצום עוד כמה שעות מעבר לשעה שהוא רגיל לאכול בה. גם בחינוך זה מתחשבים בחוזקו של הילד.

**סוכות**

**מבוא**

הסוכה היא ביתו של האדם למשך שבעת ימי החב. **הרב צבי יהודה קוק** מדגיש שלעומת מצוות אחרות, בסוכות המצווה היא גם כאשר האדם פאסיבי, מצווה לישון בסוכה. באופן זהגם כאשר האדם במצב של חוסר ידיעה הוא עובד את הקב"ה. זהו שיא של דביקות בקב"ה שמגיעים אליו אחרי עבודת הימים הנוראים.

**סוכה, פרק ב', משנה ז':**

**מי שהיה** (מיסב בסוכה ואוכל על מיטה, כך ש) **ראשו ורובו** (רוב גופו נמצאים) **בסוכה**, (ואילו) **ושולחנו בתוך הבית** (או כי הסוכה קטנה או כי כך הוא סידר את חפציו). **בית שמאי פוסלין** (אם מדובר בסוכה גדולה הם פוסלים את צורת הישיבה הזו בגלל חשש שהאדם יזוז לאט לאט לכיוון השולחן ובסופו של דבר יאכל בבית. אם מדובר בסוכה קטנה יש מחלוקת בין הפרשנים האם הנימוק הוא אותו נימוק או שבגלל שהסוכה קטנה כל כך ולא יכולה להכיל אותו הסוכה עצמה פסולה, ולא רק הצורה שהוא אכל בה). **ובית הלל מכשירין** (בין בסוכה קטנה ובין בסוכה גדולה). **אמרו להן בית הלל לבית שמאי: לא כך היה מעשה?** (האם אינכם מכירים את המעשה שעשו רבותינו ושמוכיח שאנחנו צודקים?) **שהלכו זקני בית שמאי וזקני בית הלל לבקר את ר' יוחנן בן החורני, ומצאוהו שהיה יושב ראשו ורובו בסוכה ושולחנו בתוך הבית ולא אמרו לו דבר** (לא העירו לו כי שניהם, גם זקני בית שמאי וגם זקני בית הלל חשבו שזה בסדר לשבת כך). **אמרו להן בית שמאי: משם ראיה?** (משם אתם מוכיחים את דעתכם? הרי הסיפור היה אחרת והוא מוכיח להיפך, שאנחנו צודקים) **- אף הם** (זקני בית שמאי ובית הלל העירו ו) **אמרו לו 'אם כן** (כך) **היית נוהג** (גם בעבר לשבת בסוכה) **לא קיימת מצות סוכה מימיך** (כי אסור לשבת כך בסוכה):

הגמרא פוסקת שהסוכה צריכה להכיל את ראשו רובו ןשולחנו של האדם. מי שמבין שהסיבה של בית שמאי לפסול היא תמיד שמא ייגרר אחר שולחנו מבין בגמרא זו שפסקו כדעת בית שמאי בין בסוכה גדולה ובין בסוכה קטנה (**הרי"ף והרמב"ם)**. מי שטוען שבסוכה קטנה בית שמאי פסלו את הסוכה ולא את צורת הישיבה פוסק בסוכה קטנה כבית שמאי לפי דברי הגמרא, אבל בסוכה גדולה הוא פוסק כדעת בית הלל (**תוספות**).

**סוכה, פרק ב', משנה ח':**

נשים (שפטורות ממצוות עשה שהזמן גרמא) ועבדים (שחייבים במצוות כמו נשים) וקטנים (שלא הגיעו עדיין לגיל חינוך וצריכים להיות ליד האם שתשגיח עליהם) פטורים מן הסוכה (כי האמא לא בסוכה מכיוון שאינה חייבת, והילד צריך להיות לידה בגיל זה). קטן שאינו צריך (זקוק) לאמו (שתשגיח עליו כל הזמן הוא קטן שהגיע לגיל חינוך ולכן הוא) חייב בסוכה. מעשה וילדה כלתו של שמאי הזקן (ומכיוון שהוא רצה שנכדו יקיים מצוות סוכה הוא) ופיחת (הזיז) את המעזיבה (הגג שהיה מעל הילד) וסיכך (שם סכך) על גבי המטה (מעל המיטה) בשביל קטן (למרות שאין צורך בכך הלכתית, שמאי הזקן החמיר בחינוך הקטנים למצוות סוכה):

**סוכה, פרק ב', משנה ט':**

(במשך) **כל שבעת הימים** (של חג הסוכות) **אדם עושה** (מתנהג ב)**סוכתו** (כדירת) **קבע** (נמצא בה רוב הזמן, מכבד אותה וכו') **וביתו** (ואל ביתו האדם מתייחס כדירת) **עראי** (דירה זמנית, שלא נמצאים בה הרבה ולא משקיעים בה). (אם) **ירדו גשמים** (בחג) **מאימתי** (ממתי) **מותר לפנות** (לעזוב את הסוכה ולהיכנס לבית?) **משתסרח** (משלב שאם היה על השולחן רוטב הוא היה מתקלקל) **המקפה** (הרוטב, שברגע שנשפך אליו קצת מים הוא נהיה דליל ואנשים לא רוצים לאכול אותו). **משלו** (חכמים) **משל למה הדבר דומה** (המציאות של גשם בחג הסוכות)? **לעבד שבא** (עם קנקן מים) **למזוג כוס** (להוסיף מים ליין שבכוס) **לרבו** (לאדון שלו, ובתגובה) **ושפך לו** (האדון את) **קיתון** (הקנקן) **על פניו** (כך גם בסוכות אנחנו רוצים להיות קרובים לקב"ה ולעשות רצונו ואם הוא מוריד גשם הוא 'מגרש' אותנו מהסוכה):

**הרב עראמה** בספר עקידת יצק מסביר שבחג הסוכות האדם עוזב את ענייני החומריות שהוא רגיל להתעסק איתם במהלך השנה ואת הרכוש הרב שצבר והולך לגור במקום בו יש לו תנאים 'מינימאליים'. המסר שבדבר הוא לזכור שהעולם הגשמי הוא לא העיקר ותפקידנו בחיים כאן הוא להצליח להכין את עצמנו לעולם הבא.

**יום טוב**

**מבוא**

לימים טובים שונים יש מצוות שונות. המשותף לכולם הוא איסור מלאכה מלבד 'אוכל נפש' – דברים הנצרכים להכנת אוכל טרי לחג עצמו וכו'.

**מגילה, פרק א', משנה ה':**

**אין** (הבדל הלכתי) **בין יום טוב לשבת אלא** (היתר עשיית מלאכות שקשורות להכנת) **אוכל נפש** (אוכל הנצרך ליום טוב והצורך להכינו אינו דבר חריג 'אלא שווה לכל נפש') **בלבד**:

**המשך חכמה** מסביר ששבת ויום טוב מסמלים שני תחומים בעבודת ה'. שבת מסמלת את הקשר לקב"ה, ולכן המלאכות שעוזרות לקשר בין בני אדם אסורות – אסור לצאת מהתחום ואסור להכין אוכל. יום טוב לעומת זאת מייצג את הקשר של אנשי האומה זה לזה, ולכן התירו הכנת אוכל ויציאה מהתחום, כדי שאפשר יהיה להתארח ולשמוח זה עם זה.

**ביצה, פרק ב', משנה א':**

**יום טוב שחל** (התאריך שלו) **להיות** (ב)**ערב שבת** (יום שישי, וההכנות לשבת נעשות ביום שישי שהוא יום טוב) **לא יבשל אדם בתחילה** (מלכתחילה) **מיום טוב לשבת** (כי הדבר יפגע בקדושת יום טוב ויהפוך אותו ליום בישולים שגרתי ולכן חכמים אסרו זאת), **אבל** (אם הוא זקוק לאוכל לשבת ואין לו פיתרון אחר מותר לו להערים ולכן) **מבשל הוא** (ביום טוב) **ליום טוב** (לצורך יום טוב בכמות גדולה) **ואם הותיר** (נשאר אוכל) **הותיר לשבת** (ישתמש בשאריות לשבת). (הפתרון לכתחילה כדי שיהיה אוכל לשבת הוא) **ועושה תבשיל מערב יום טוב** (ביום חמישי, יום חול) **וסומך עליו** (מייעד אותו מראש) **לשבת** (לתבשיל זה קוראים 'עירוב תבשילים'. הכנתו מכבדת את יום טוב בכך שחשבו על שבת מראש ועשו מראש את מה שאפשר. כמו כן הכנתו מכבדת את השבת, כי כבר ביום חמישי האדם זכר את שבת ונערך אליה, וכך לא יקרה שהוא ישקיע הרבה ביום טוב ושבת תהיה מוזנחת). **בית שמאי אומרים** (שהכמות שצריך להכין לעירוב תבשילים הוא) **שני תבשילין. ובית הלל אומרים** (שמספיק להכין) **תבשיל אחד. ושווין** (מסכימים בית שמאי ובית הלל) **בדג וביצה שעליו** (דג שטוגן עם ביצה) **שהן שני תבשילין** (ולמרות שהוכנו ביחד הם נחשבים עירוב תבשילים גם לדעת בית שמאי). **אכלו** (אם אדם אכל את העירוב ביום טוב) **או שאבד** (העירוב, כגון שהתקלקל או שחיה אכלה אותו) **לא יבשל עליו בתחלה** (לא יכין ביום טוב אוכל שמלכתחילה מיועד לשבת) **ואם שייר ממנו** (אם נשאר מהעירוב שנאכל או אבד) **כל שהוא** (כמות כלשהי בעל העירוב) **סומך עליו** (ומבשל לכתחילה) **לשבת**:

**פורים**

**מגילה, פרק א', משנה א':**

(התאריכים שה)**מגילה נקראת** (בהם הם) **באחד עשר, בשנים עשר, בשלשה עשר, בארבעה עשר, בחמשה עשר** (יא-טו' אדר. אמנם במגילה מפורש שקוראים ב-יד' ו-טו' אדר, אבל מהפסוק שאומר שקוראים את המגילה 'בזמניהם' דרשו חז"ל שיש עוד שלושה ימים שלא מפורשים בפסוקים). **לא פחות** (לא קוראים לפני יא') **ולא יותר** (לא קוראים אחרי טו'). **כרכין** (ערים) **המוקפין חומה** (שהיו מוקפים חומה) **מימות** (בתקופת) **יהושע בן נון** (גם אם עכשיו אין חומה) **קורין** (את המגילה) **בחמשה עשר** (ב-טו' אדר. ביום זה נחו היהודים מאויביהם וחגגו את נצחונם בעיר שושן וקבעו אותו ליום חג שם. מכיוון שחכמים לא רצו לפאר את שושן בעוד שארץ ישראל חריבה קבעו חכמים שבאותו יום יחגגו גם ערים שהייתה להן חומה בתקופת יהושע בן נון, וכך יוצא שארץ ישראל מכובדת וזוכרים אותה ואת תפארתה). **כפרים** (שאין בהם מניין ומגילה) **ועיירות גדולות** (שיש בהם מניין וקריאת מגילה) **קורין** (את המגילה) **בארבעה עשר** (שזה הזמן שבו נחו היהודים מאויביהם בשאר הארצות ואותו קבעו ליום חג) **אלא שהכפרים** (שאין להם מניין) **מקדימין** (את קריאת המגילה) **ליום הכניסה** (ליום שני או חמישי שבו הם בכל מקרה מגיעים לעיר כדי למכור את התוצרת שלהם. כך יוצא שהמגילה נקראת גם ב-יא', יב' ו-יג' אדר, כי אם יד' אדר הוא לא ביום שני או חמישי מקדימים הכפרים את תאריך הקריאה ליום שני או חמישי הקודם):

**מגילה, פרק ב', משנה א':**

**הקורא את המגילה למפרע** (לא לפי סדר הפסוקים אלא בדילוגים מפסקה לפסקה) **לא יצא** (ידי חובת קריאת מגילה. כתוב 'הימים האלה נזכרים ונעשים' ולומדים מזה חז"ל שכמו שעושים דברים לפי הסדר ואי אפשר לעשות מהסוף להתחלה, כך גם זוכרים, קוראים את המגילה לפי סדר). **קראה** (אמר את המילים של המגילה) **על פה** (בעל פה מהזיכרון, ולא מהכתב, או ש) **קראה תרגום** (קרא את המגילה לא בעברית ולא בשפה אחרת שהוא מבין, אלא) **בכל לשון** (אחרת שהוא לא מבין) **לא יצא** (ידי חובת קריאת מגילה, כי צריך לזכור את הסיפור על ידי קריאה מתוך ספר, שנאמר 'זיכרון בספר', וצריך לקרוא בשפה מובנת או בעברית). **אבל קורין אותה** (קוראים את המגילה לכתחילה) **ללועזות** (דוברי שפת לעז, שפה זרה) **בלעז** (בלשון שהם מבינים, וגם) **והלועז** (דובר שפה זרה) **ששמע** (את המגילה ב)**אשורית** (עברית) **יצא** (ידי חובה למרות שהוא לא מבין עברית, כי כולם יוצאים ידי חובה בשפה שבה נכתבה המגילה במקור):

בספר **מאור ושמש** מובא הסבר חסידי למשנה (הסבר שלא אומר הלכה אלא רעיון רוחני) – מי שקורא את המגילה למפרע לא יצא. למפרע רומז לאירוע בעבר ולא חלק מסדר החיים העכשווי. מי שחושב שרק בעבר הקב"ה השגיח עלינו ועשה לנו ניסים אבל בסדר החיים בימינו אין הדבר כך לא יצא ידי חובת האמונה והמסר של המגילה.

**פסח**

**פסחים, פרק י', משנה א':**

**ערבי פסחים** (ביום יד' ניסן) **סמוך למנחה** (לפני סוף זמן תפילת מנחה, בשעתיים וחצי הזמניות האחרונות של היום) **לא יאכל אדם** (מיני מאכלים משביעים למרות שאינם חמץ שהרי את החמץ שרפו עוד קודם, בסוף הבוקר) **עד שתחשך** (ויגיע זמן ליל הסדר ואכילת המצה.איסור האכילה הוא לכבוד מצוות אכילת המצה, כדי שיאכלו אותה בתיאבון). **ואפילו עני שבישראל** (שרעב מאוד) **לא יאכל** (לפני החושך, למרות שאין לו כסף לקנות נרות והוא מעדיף לאכול באור יום) **עד שיסב** (יאכל בהסיבה כמו אדם חשוב, ולמרות שהוא עני בערב הזה עליו לאכול בצורה חשובה). **ולא יפחתו לו** (גבאי חלוקת הצדקה לא יתנו לו פחות) **מארבע כוסות של יין** (לעצמו ובהן יוציא ידי חובה גם את בני ביתו באמירת הגדה כהלכה) **ואפילו** (עני שהגיע למצב שהוא צריך לקחת) **מן התמחוי** (כי אין לו אפילו מזון לשתי סעודות יקבל בלילה זה יין וכו'):

**פסחים, פרק י', משנה ב':**

מזגו לו כוס ראשון (מתוך ארבעת הכוסות). בית שמאי אומרים: מברך על (קדושת) היום ואחר כך מברך על היין (בורא פרי הגפן), ובית הלל אומרים מברך על היין (בורא פרי הגפן) ואחר כך מברך על (קדושת) היום:

נימוקי בית שמאי להקדים את ברכת היום: א. מבחינה כרונולוגית קודם התחיל יום טוב ורק אחר כך שותה יין. ב. הסיבה ששותים את היין היא לכבוד היום טוב, והגיוני להקדים את העיקר.

נימוקי בית הלל להקדים את ברכת הגפן: א. אם לא היה יין לא היו אומרים קידוש כך שהקידוש תלוי בברכת הגפן וראוי להקדים אותה. ב. ברכת הגפן היא תדירה (שגרתית ומצויה) ומברכים אותה כל השנה, ותדיר קודם לשאינו תדיר.

**פסחים, פרק י', משנה ג':**

**הביאו לפניו** (לשולחן אחרי הקידוש כל מיני ירקות. בדרך כלל לא עושים כך והלילנ כן כדי לעורר את הילדים לשאול). **מטבל** (אוכל, ומכיוון שלרוב היו אוכלים ירקות טבולים כתוב כאן 'מטבל', ורשאי לטבול את הירק בכל טיבול שירצה ולא דווקא בחרוסת) **בחזרת** (אפילו את החזרת שאמורה להיות מרור להמשך אפשר לאכול בשלב זה, אבל עדיף בירק אחר. זוהי האכילה היחידה שתהיה) **עד שמגיע לפרפרת הפת** (לאכילת מצה). **הביאו לפניו מצה** (שלוש מצות) **וחזרת וחרוסת** (רסק סמיך של פירות מתוקים, תפוח ותבלינים זכר לטיט הסמיך שבו ישראל עבדו) **ושני תבשילין** (מבשר, אחד זכר לקרבן פסח ואחד זכר לקרבן חגיגה), **אף על פי שאין** (אכילת ה)**חרוסת מצוה** (אלא דרך טכנית להקל על הטעם בזמן אכילת המרור, בכל זאת המנהג להביא אותה ולכן הזכירו זאת במשנה). **רבי אליעזר בר צדוק אומר** (שאכילת החרוסת היא)**מצוה** (זכר לנס של לידת ילדי ישראל תחת עצי התפוח בלי צער וגידולם על ידי הקב"ה בניסים רבים), **ובמקדש** (בזמן שבית המקדש קיים) **היו מביאים לפניו** (בשלב זה גם את) **גופו** (בשרו) **של** (קרבן) **פסח**:

**פסחים, פרק י', משנה ד':**

**מזגו לו כוס שני** (ומתחילים לומר את ההגדה שפותחת בשאלות). **וכאן הבן שואל** (את) **אביו**. **ואם אין דעת** (שכל) **בבן** (לשאול) **אביו מלמדו** (את השאלות, וכן אם אין ילד בבית תשאל האישה, ואפילו אדם היושב בסדר לבד ואפילו אם הוא תלמיד חכם תמיד הסדר מתחיל עם שאלות). **מה נשתנה הלילה הזה מכל הלילות שבכל הלילות אנו אוכלין חמץ ומצה הלילה הזה כולו מצה?** (מדוע הלילה הזה שונה בכך שאוכלים רק מצה ולא חמץ?) **שבכל הלילות אנו אוכלין שאר ירקות הלילה הזה מרור?** (מדוע מוסיפים לתפריט בלילה זה מרור שאינו טעים?) **שבכל הלילות אנו אוכלין בשר צלי שלוק ומבושל הלילה הזה כולו צלי?** (מדוע הבשר בלילה זה הוא דווקא צלוי?) **שבכל הלילות אנו מטבילין פעם אחת הלילה הזה שתי פעמים?** (מדוע שינו את סדר האכילה והטבילו ירקות גם בהתחלה כך שטובלים פעמיים?). **ולפי דעתו** (יכולתו) **של בן** (להבין) **אביו מלמדו** (את התשובה מדוע עושים שינויים בלילה זה, במה הוא מיוחד ומה התרחש בו). (סיפור התשובה) **מתחיל** (בתוכן של) **בגנות** (רוחנית על כך שאבותינו היו עובדים עבודה זרה וגנות גשמית על כך שהיינו משועבדים במצרים בלי תקווה) **ומסיים** (את הסיפור) **בשבח** (רוחני על כך שהיום אנו עובדי ה' וגשמי על כך שאנו בני חורין). **ודורש** (כדי להקל על הסיפור עורך הסדר אומר את התוכן לפי סדר הפסוקים שבהבאת ביכורים, פסוקים שמתארים את ההיסטוריה של עם ישראל משלב) **מ'ארמי אובד אבי'** (גלות יעקב בבית לבן ו) **עד שיגמור כל הפרשה כולה** (שנגמרת בכניסת ישראל לארצם):

**הרמב"ם** מוסיף לפרט עוד סוגי שינויים שעושים בלילה זה. העיקרון הוא שהלילה חייב להתחיל בשאלות ושעושים מעשים כדי לעורר את התמיהה בלב הנוכחים.

הערה לחידוד: אנו רגילים בטעות ובגלל המנגינה של השיר לחשוב שהשאלה היא 'מה נשתנה הלילה הזה שבכל הלילות אנו אוכלים חמץ ומצה?' והתשובה היא 'הלילה הזה כולו מצה'. זו הבנה לא נכונה! כל המשפט הוא שאלה מדוע עושים שינויים בלילה זה. התשובה היא בהמשך ההגדה, כאשר מסבירים שבלילה זה היו אירועים משמעותיים שאנו צריכים לזכור אותם ולכן משנים מהרגלנו.

**פסחים, פרק י', פסוק ה':**

**רבן גמליאל היה אומר: כל** (מי) **שלא אמר שלשה דברים אלו** (שיפורטו בהמשך) **בפסח** (בליל הסדר) **לא יצא ידי חובתו** (בסיפור ההגדה). **ואלו הן** (שלושת הדברים) **'פסח, מצה ומרור'. 'פסח'** (חשוב לומר) **על שום** (בגלל) **שפסח המקום על בתי אבותינו במצרים** (ובזה הראה את ההבדל שבין ישראל והאומות, שהמצרים לקו ועם ישראל ניצל). **'מצה'** (חשוב לומר) **על שום שנגאלו אבותינו במצרים** (והיא מראה על חשיבות החירות שהקב"ה נתן לנו והערכתנו אותה). **'מרור'** (חשוב לומר) **על שום שמררו המצרים את חיי אבותינו במצרים** (ואנו זוכרים להעריך ממה נגאלנו וכן לומדים מהיסורים מה בכוחנו לעבור וכו'). **בכל דור ודור חייב אדם לראות את עצמו** (להרגיש) **כאילו הוא** (בעצמו, ולא רק אבותיו) **יצא ממצרים, שנאמר 'והגדת לבנך ביום ההוא לאמר בעבור זה עשה ה' לי בצאתי ממצרים'** (לי, ולא לאבותי). **לפיכך** (בגלל שהנס קשור אלינו ממש אנחנו מודים לקב"ה ואומרים ש) **אנחנו חייבין להודות, להלל, לשבח, לפאר, לרומם, להדר, לברך, לעלה ולקלס למי שעשה לאבותינו ולנו את כל הניסים האלו; הוציאנו מעבדות לחירות, מיגון לשמחה, ומאבל ליום טוב, ומאפילה לאור גדול, ומשעבוד לגאולה, ונאמר לפניו הללויה:**

**הר"ן** מסביר שבליל הסדר יש מילים שאומרים ויש חוויה מעשית באוכל וכו'. מי שלא אמר את המילים לא יצא ידי חובתו בהידור, אבל אם הוא עשה את המעשים שמראים על השיעבוד והגאולה, אכל מרור ומצה, היסב וכו', הוא יצא ידי חובה ברמה בסיסית כי הוא עשה את החוויה של ליל הסדר.

**פסחים, פרק י', משנה ו':**

**עד היכן** (עד איזה חלק בהלל) **הוא אומר** (עורך הסדר אומר לפני שמגיעים לאכילת מצה?) **בית שמאי אומרים** (שאומר) **עד אם הבנים שמחה** (סוף הפרק הראשון)**. ובית הלל אומרים:** (שאומר) **עד חלמיש למעינו מים** (סוף הפרק השני)**. וחותם** (לפי כולם אומר אחרי חלק זה של ההלל ברכה שעוסקת) **בגאולה**. **רבי טרפון אומר** (שנוסח הברכה הוא) **'אשר גאלנו וגאל את אבותינו ממצרים'** (ובגלל שלדעתו הברכה היא קצרה) **ולא היה** (המברך) **חותם** (אומר שוב בסוף 'ברוך אתה ה' גאל ישראל). **רבי עקיבא אומר** (שהנוסח ממשיך במילים) **'כן** (כמו כן, כמו גאולת מצרים) **ה' אלהינו ואלהי אבותינו יגיענו** (ייתן לנו להגיע) ל**מועדים ולרגלים אחרים הבאים לקראתנו לשלום, שמחים בבנין עירך וששים בעבודתך ונאכל שם מן הזבחים ומן הפסחים כו' עד ברוך אתה ה' גאל ישראל** (בגלל שלדעת רבי עקיבא הברכה היא ארוכה מוסיפים בסוף הברכה גם 'ברוך אתה ה' גאל ישראל'):

**פסחים, פרק י', משנה ז':**

**מזגו לו** (אחרי סיום 'שולחן עורך') **כוס שלישי** (מתוך ארבע כוסות, וכשכוס זו מזוגה) **מברך על מזונו** (ברכת המזון ואז שותה אותה). (מוזגים לו כוס) **רביעי** (וכשכוס זו מזוגה) **גומר** (מסיים) **עליו** (על כוס זו) **את ההלל** (שבאמצע אמירתו עצר לפני אכילת מצה). **ואומר עליו** (על כוס זו) **ברכת השיר** (ברכת 'נשמת כל חי'). **בין הכוסות הללו** (בין כוס שנייה לשלישית) **אם רוצה לשתות** (עוד יין) **ישתה**, (אבל) **בין** (כוס) **שלישי לרביעי לא ישתה** (כדי שלא ישתכר. יין עם אוכל פחות משכר, ולכן אפשר להוסיף יין בזמן שולחן עורך אבל לא אחריו):

**הרב סולוביצ'יק** מסביר שביחד עם כל כוס יין אומרים משהו מנושא יציאת מצרים ומקיימים את מצוות לספר על יציאת מצרים; בכוס הראשונה אומרים קידוש שיש בו את המילים 'זכר ליציאת מצרים' ותיאור של בחירת ה' בעם ישראל. בכוס השנייה אומרים את ה'מגיד' שכולו סיפור היציאה. בכוס השלישית מברכים ברכת המזון ומזכירים בה 'פדיתנו מבית עבדים' וכן את מתן תורה שהוא סיום יציאת מצרים. בכוס הרביעי אומרים את ההלל שמספר גם על יציאת מצרים.

**פסחים, פרק י', משנה ח':**

**ואין מפטירין** (אוכלים) **אחר** (אחרי אכילת) **הפסח** (בזמן בית המקדש, ובימינו אחרי אכילת מצה) **אפיקומן** (מנה אחרונה מתוקה, כדי שיישארו בפה טעמי המצה והיין של המצווה). **ישנו** (נרדמו במהלך הסדר) **מקצתן** (חלק מהמסובים, אבל אחרים נשארו ערים) **יאכלו** (רשאים כולם להמשיך לאכול מקרבן הפסח, אבל אם נרדמו) **כולן לא יאכלו** (לא ימשיכו לאכול כי השינה היא כהפסק סעודה ואת הפסח אוכלים בסעודה אחת ולא בכמה סעודו). **ר' יוסי אומר: נתנמנמו** (אם לא נרדמו חזק אלא חלש ולזמן קצר) **יאכלו** (גם אלה שנתנמנמו, אבל אם הם) **נרדמו** (חזק הם) **לא יאכלו** (למרות שהיו אנשים שנשארו ערים ושממשיכים לאכול):

**התפארת ישראל** מסביר שכמו שאסור לאכול אחרי הפסח והמצה, כך אסור גם לשתות משתי סיבות והפוסקים הזכירו לכך שתי סיבות: א. לא להעביר את טעם המצה והפסח. ב. כדי לא להשתכר. לפי מי שאומר את הטעם הראשון כל שתייה אסור כי היא מפריעה לשימור הטעם של המצווה. לפי הנימוק השני רק יין אסור, אבל את שאר המשקאות מותר לשתות.